钦定古今图书集成/明伦汇编/氏族典/第232卷 > 杨维垣
## 钦定古今图书集成/明伦汇编/氏族典/第232卷 > 杨维垣

按《明外史杨维垣传》：“维垣，文登人。隶籍京师，举万历
四十四年进士，授行人，迁御史。为人有胆决，而阴贼
险騺。赵南星秉铨，出为山西副使，托疾归。其冬，南星
为魏忠贤所逐，夤缘复御史，益与东林为难。庄烈帝
嗣位，维垣虑为忠贤所累，欲先自贰，然不敢显攻。两
疏先劾崔呈秀，呈秀竟由是罢去。维垣寻加太仆少”
卿，视御史事，力排东林，朝士多恶之。御史毛羽健、任
赞化、邹毓祚、吴玉交章力攻，乃削籍。后入“逆案”，遣戍
淮安。崇祯十七年，南都重建，阮大铖用事，维垣急图
起官。其年礼部尚书钱谦益力荐之。谦益素领袖东
林，至是希旨附和，遂召为通政使，迁左副都御史。及
南京失守，维垣驱二妾入井，整衣冠自经死。人以为
晚盖云。